Narodna knjižnica i čitaonica Gunja

Vladimira Nazora 113

32260 Gunja

OIB: 07902344651

Tel.: 032/534-912

Web: [www.knjiznice.nsk.hr/gunja](http://www.knjiznice.nsk.hr/gunja)

e-mail: [narodnaknjiznica.gunja@gmail.com](mailto:narodnaknjiznica.gunja@gmail.com)

U Gunji, 15. studenoga 2022. godine

OPĆINA GUNJA

Jedinstveni upravni odjel

Pročelnica Marija Mudrinić, dipl.iur.

Predmet: Prijedlog Godišnjeg plana rada i razvitka s Financijskim planom Narodne knjižnice i čitaonice Gunja

Poštovana,

Sukladno članku 29. Statuta Javne ustanove Narodne knjižnice i čitaonice Gunja, dostavljam Vam Godišnji plan rada i razvitka s Financijskim planom Narodne knjižnice i čitaonice Gunja za 2023. godinu, na razmatranje i usvajanje.

S poštovanjem!

v.d.ravnateljica

Žana Kužet, mag.cult.i dipl.knjižničarka

**Prijedlog Godišnjeg plana rada i razvitka s Financijskim planom**

**Narodne knjižnice i čitaonice Gunja za 2023. godinu**

Narodna knjižnica i čitaonica Gunja predlaže osnivaču, Općini Gunja, Plan rada i razvitka s financijskim planom Narodne knjižnice i čitaonice Gunja za 2023. godinu, utemeljen na *Zakonu o knjižnicama i knjižničnoj djelatnosti* (NN 17/2019). Navedenim Zakonom uređuje se osnivanje i prestanak rada knjižnice, ustrojstvo i upravljanje knjižnicama, knjižnična djelatnost koji su od interesa za Republiku Hrvatsku i uživaju njezinu zaštitu.

Narodna knjižnica i čitaonica Gunja (u daljnjem tekstu: Knjižnica) jest po ustrojstvu narodna knjižnica koja obavlja knjižničnu djelatnost kao javnu službu, a njezin je osnivač Općina Gunja. Temeljem Odluke o osnivanju Javne ustanove „Narodna knjižnica i čitaonica Gunja“ (KLASA: 612-04/18-01/981, URBROJ: 2212/07-18-1) knjižnica je osnovana 29. svibnja 2018. godine, te ima svojstvo pravne osobe te je upisana u registar Trgovačkog suda u Osijeku 04. ožujka 2019. godine. Nakon pripremnih radnji osnivanja ustanove, knjižnica je otvorena za korisnike 15. svibnja 2019. godine te je smještena u sklopu kompleksa *Društveni dom i knjižnica* u Gunji na adresi Vladimira Nazora 113. Knjižnica kao javna ustanova ima jednu zaposlenu osobu na puno radno vrijeme koja vrši dužnost ravnatelja knjižnice. Programi potrebni za rad knjižnice financiraju se iz proračuna Općine Gunja, Vukovarsko-srijemske županije, Ministarstva kulture i medija Republike Hrvatske te iz sredstava knjižnice koji se odnose na prihode od članarina, zakasnina te donacija.

Radno vrijeme knjižnice za korisnike jest: ponedjeljkom i srijedom od 10:00 do 18:00 sati, te utorkom, četvrtkom i petkom od 08:00 do 16:00 sati. Također, knjižnica je otvorena za korisnike prvu subotu u mjesecu u radnom vremenu od 08:00 do 12:00 sati.

**Misija i vizija knjižnice**

Dostupnost znanja i informacija lokalnoj zajednici i društvu općenito jest glavna vizija Knjižnice, odnosno poticanje na odgojno-obrazovni i kulturni rast i razvoj korisnika i posjetitelja. Knjižnica je središte multikulturalnosti – mjesto za sve, bez obzira na različitosti, središte cjeloživotnog učenja i poučavanja, omogućuje jednak pristup znanju i informacijama svima, ali i središte kulturnog života Općine Gunja.

Misija Knjižnice temelji se na cjelovitom pristupu knjižne i neknjižne građe, ICT tehnologiji, poticanju i razvoju čitanja i pisanja, obrazovanju, stručnom i znanstveno-istraživačkom radu, cjeloživotnom učenju, razvijanju kreativnosti kod djece i mladih, uključivanje marginaliziranih skupina u društvo i zajednicu, kulturno poučavanje, očuvanje zavičajne kulturne materijalne i nematerijalne baštine te njegovanje multikulturalnih vrijednosti. Vrijednosti knjižnice su raznolikost i dostupnost svima, zaštita privatnosti, suradnja s lokalnim udrugama i drugim ustanovama bez obzira na djelatnost. Cilj Knjižnice jest postati kulturno, obrazovno i informacijsko središte gdje svatko može pronaći nešto za sebe i kvalitetno provesti slobodno vrijeme.

**Redovna knjižnična djelatnost u 2023. godini**

Knjižničnu djelatnost u Knjižnicu obavlja jedna osoba koja vrši dužnost ravnatelja knjižnice, čije su djelatnosti: stručna obrada građe, nabava knjižne građe, pohrana i zaštita iste, pružanje informacijskih usluga, posudba te davanje na korištenje knjižne i neknjižne građe, podučavanje i usmjeravanje ka informacijama koji korisnici zatraže, vođenje dokumentacije knjižnice ali i statističkih podataka o poslovanju. Redovna knjižničarska djelatnost obuhvaća i organizaciju i provedbu projekata, programa i kulturnih manifestacija. Knjižnica će u narednim razdobljima nastaviti razvoj koji prate nove ICT tehnologije te pratiti potrebe svoji korisnika, a sve s ciljem stvaranja ozračja kojemu je u cilju omogućiti lokalnoj zajednici pristup informacijama i kulturi kao i u bilo kojem mjestu u Republici Hrvatskoj. Lokalnom stanovništvu potrebno je omogućiti pristup kulturnim manifestacijama na čemu će knjižnica u 2023. godini još više poraditi organizacijom i partnerskim radom s Općinom Gunja.

**Odjeli Knjižnice**

Narodna knjižnica i čitaonica Gunja svoju djelatnost provoditi će kroz sljedeće odjele:

1. *Posudbeni odjel za odrasle* kojemu je u cilju omogućiti najnovije naslove beletristike i publicistike svih žanrova iz svih zemalja svijeta odraslim korisnicima knjižnice, ali i nabavljati naslove prema potrebama korisnika
2. *Čitaonica* je prostor namijenjen svim posjetiteljima Knjižnice, a dostupne su i dnevne novine te je u cilju sljedeće godine proširiti ponudu dnevnih novina.
3. *Dječji odjel* je prostor namijenjen najmlađim korisnicima knjižnice, ali i onima koji to nisu, te kao takav ispunjava provedbu raznih igraonica i radionica poučavanja, a u cilju je ujedno i povećati nabavu lektirnih naslova i dječjih igračaka koji potiču razvoj i motoriku kod djece.
4. *Odjel za mlade* građom najmanji odjel Knjižnice koji zahtijeva veću nabavu i prikupljanje naslova namijenjen mladima
5. *Studijski odjel* sadrži raznoliku stručnu građu iz svih područja ljudskoga znanja i djelovanja, a ulaganja koja su potrebna jest nadogradnja postojećih računala za korisnike te nabavu građe za istraživače
6. *Zavičajna zbirka* jest zbirka koja je u fazi prikupljanja, a građa i dokumentacija, sitni tisak jesu vezani za Gunju i njezinu okolicu, te je u cilju urediti prostor za potrebe istraživača i učenja kao i nabava polica za knjige
7. *Zbirka stare građe* : Knjižnica je također u procesu osnivanja Zbirke raritetne građe koja je ostala očuvana ili je darovana Knjižnici, a razdoblje koje građa obuhvaća jest tiskana građa do 1945. godine.

**Knjižnični fond i nabava**

Fond Knjižnice do sada broji 7200 jedinica knjižne i neknjižne građe koja je obrađena, dok je preostali dio (skoro u istome broju) smješten u Spremištu. Sve informacije o knjižničnoj građi dostupne su korisnicima putem web kataloga Knjižnice (<http://library.foi.hr/lib/index.php?B=1588> ) koji je dostupan putem službene web stranice Knjižnice (<http://knjiznice.nsk.hr/gunja> ) , ali i na društvenoj mreži (<https://www.facebook.com/narodnaknjiznicagunja> ) gdje korisnici najviše dobivaju uvid u pristigle novitete. U planu je i dalje nastaviti komunikaciju s korisnicima putem online usluga, ali i proširiti se na druge mreže radi pojačane vidljivosti i marketinškog razvoja knjižnice.

Nabava knjižnične građe temeljna je zadaća svake knjižnice, a njezina kvaliteta proizlazi iz zadovoljstva korisnika posuđenom i pročitanom građom, a prilikom nabave glavno mjerilo su potrebe samih korisnika, koji najviše usmenim putem, odnosno posjetom Knjižnici izražavaju vlastite želje. Nabava građe usmjerena je na sve dobne skupine, kao i na nabavu građe na različitim medijima. Pored tiskane građe, nabavlja se i građa na različitim medijima (DVD-ovi), ali i u sljedećoj godini i nabavu *e-knjiga*, odnosno pružanje online usluga korisnicima. Također, Knjižnica posjeduje i dio građe na stranim jezicima (engleski i njemački), te je istu u cilju proširiti najviše zbog zahtjeva korisnika. Nabavljanje fonda vrši se tijekom cijele godine, a u daljnjem razdoblju u planu je i nabava didaktičkih i metodičkih društvenih igara za potrebe radionica i igraonica koje Knjižnica redovito provodi. Načini nabave i izgradnja fonda vrši se putem darivanja, kupnje i otkupa Ministarstva kulture i medija RH dok Općina Gunja financira nabavu knjižničnu građu tijekom cijele godine. Osim toga Knjižnica redovito prijavljuje programe koji su vezani uz knjižničnu djelatnost, odnosno prijavitelj je programa *Nabava knjižne i neknjižne građe* pri Ministarstvu kulture i medija RH koji se prijavljuje u 2022. godini za 2023. godinu. U narednom razdoblju Knjižnica je prijavila program nabave, koje je i u 2022. godini financirala Vukovarsko-srijemska županija. Osim toga prijavljen je i projekt *Čitalački kutak* – oprema koja bi svojim vizualnim izgledom privukla najmlađe članove knjižnice ali i mlade koji bi imali ugodno mjesto u knjižnici za učenje i pisanje zadaća i seminara. Otkupom Ministarstva kulture i medija RH, Knjižnici pristižu vrijedna monografska izdanja, što je znatno doprinijelo kvantiteti ali i kvaliteti samoga fonda. U cilju je u idućoj godini osigurati mnogobrojna najnovija izdanja, povećavajući i obogaćujući fond. Do kraja 2023. godine, Knjižnica bi trebala brojati više od 10 000 jedinica građe.

**Korisnici i društvene mreže**

Svaki korisnik knjižnice ima mogućnost posuđivanja knjiga i korištenje iste te koristiti se knjižničnim uslugama na razdoblje od godinu dana od dana učlanjenja. Članarina se naplaćuje svima osim u slučaju besplatnog upisa prvašića u knjižnicu za vrijeme Mjeseca hrvatske knjige na određeni datum. Svaki korisnik ima pravo posuditi tri jedinice građe na razdoblje od 14 dana, s mogućnosti produžetka, u suprotnome se naplaćuje zakasnina jedne knjige po danu u iznosu od 0,50 kn (0,06 eura). Komunikacija s korisnicima najćešće se odvija telefonskim putem, ali i putem e-mail adrese i društvene mreže. Stoga je važno naglasiti kako je otvaranje službene Facebook stranice soprinijelo lakšoj i bržoj komunikaciji s korisnicima kako bi ih se obavijestilo o svim promjenama u vezi rada knjižnice, novih naslova ili događanja koje knjižnica organizira.

**Kućice za knjige**

Od 2020. godine Općina Gunja omogućila je izgradnju pet kućica za knjige, koje su postavljene na različitim lokacijama u Gunji. Tijekom godine knjige se redovito izmjenjuju mještani ponekad i ostavljaju vlastite knjige na čitanje. U narednom razdoblju biti će potrebno voditi brigu o obnovu kućica, budući da su izrađene od drveta, stoga će biti potrebno ulaganje u njihovo održavanje.

**Kulturna i javna djelatnost**

Knjižnica pored osnovne knjižnične djelatnosti provodi i kulturnu i javnu djelatnost, a odnosi se na održavanje igraonica, radionica, kulturnih manifestacija i programa kojima je u cilju potaknuti mještane na čitanje , razvijanje kreativnih vještina, mogućnost cjeloživotnog učenja, kao i sudjelovanja u društveno-kulturnom razvoju zajednice. Javna ustanova poput Knjižnice tijekom godine planira obilježavanje značajnih datuma i blagdana, na kojima se omogućuje održavanje raznih aktivnosti. Suradnja s lokalnom Osnovno školom omogućiti će provedbu raznih aktivnosti za djecu tijekom cijele godine. Potrebno je omogućiti djeci od najranije dobi prostor i vrijeme za igru i druženje ali i poučavanjem kroz iste. Financijska sredstva ovih programa ovisiti će o prihvatljivosti programa na natječajima na koje se Knjižnica prijavi u idućem razdoblju.

Programi:

1. *Noć knjige* : Cilj projekta je kroz jedinstvenu manifestaciju potaknuti kulturu čitanja i uvažavanja knjige kao civilizacijskog i kulturnog dosega te dati poticaj razgovoru o statusu i važnosti knjige u suvremenom društvu. Povod za to pružaju nam **Svjetski dan knjige i autorskih prava** (23. travnja) i **Dan hrvatske knjige** (22. travnja) . Projekt se odvija u svim kulturnim ustanovama, ali i i drugim objektima koji prate obilježavanja ove manifestacije. Projekt bi se odvijao organiziranjem radionica te bi se tematika odnosila na hrvatske pisce koji su doprinijeli razvoju hrvatske književnosti u svijetu.
2. *Međunarodni dan dječje knjige*: Međunarodni dan dječje knjige obilježava se od 1967. godine 2. travnja,na obljetnicu rođenja Hansa Christiana Andersena, autora nekih od najpoznatijih svjetskih bajki, a njime se želi ukazati važnost dječje književnosti i ljubavi prema čitanju. Njihov glavni cilj je promicanje međunarodnog razumijevanja, kroz dječje knjige. Također se trude da sva djeca imaju pristup različitim knjigama, potiču distribuciju kvalitetnih dječjih knjiga – osobito u zemljama u razvoju, te u globalu štite prava djeteta. Dovođenjem nekih od dječjih pisaca bio bi poseban događaj, gdje bi najmlađi, uz čitanje naglas i slušanje s razumijevanjem, primijenili pročitano kroz radionice na određenu tematiku.
3. *Mjesec hrvatske knjige* 2023. Godine : Kao i ove godine, obilježili bismo mjesec knjige kroz razna predavanja, radionice, predstavljanja knjiga, izložbe ali i drugim kulturnim događanjima na temu Mjeseca hrvatske knjige (15.10. – 15.11.)
4. *Ljeto u knjižnici –* U cilju ovoga programa jest omogućiti djeci osnovnoškolske dobi kreativne programe tijekom ljetnih praznika. Radionice se održavaju dva puta tjedno počevši od završetka školske godine. Koristiti će se razne metode poučavanja, stvaranja, recikliranja, izrade – sve što njeguje kreativnost i dječju maštu.

**Financiranje**

Narodna knjižnica i čitaonica Gunja proračunski je korisnik Općine Gunja, a financiranje Knjižnice temeljiti će se na Financijskome planu koji se dostavlja osnivaču u sklopu ovoga plana rada. Sredstva će se potraživati putem mjesečnih zahtjeva, odnosno prema pozicijama koje će biti osigurane u proračunu, dok rashodi za zaposlene, materijalne rashode i rashode za nabavu nefinancijske imovine financira se od strane Općine Gunja. Rashodi za nabavu nefinancijske imovine financiraju se i od strane Ministarstva kulture i medija te Vukovarsko-srijemske županije, dok se tijekom godine Knjižnica prijavljuje na projekte i programe koji su vezani uz knjižničnu djelatnost, kao i poticanje čitanja i razvoja čitateljske publike.

Zaključno

U narednom razdoblju Narodna knjižnica i čitaonica Gunja obavljati će knjižničnu djelatnost na način pružanja svim korisnicima i onim potencijalnim što kvalitetnije usluge – pomoć pri istraživanju, izboru literature, pružanju informacija i znanja općenito. Radom s korisnicima, stavljajući naglasak na kvalitetno provođenje slobodnog vremena, omogućiti će svima raznolike sadržaje u vidu radionica i igraonica, seminara, kazališnih predstava, izložbi, filmskih večeri – svih nastalih prema željama korisnika i lokalne zajednice. Komunikacija s korisnicima je poboljšana putem korištenja društvenih mreža jer je u planu i dalje se razvijati u tom području kako bi korisnici na što lakši način dobili uvid u književne novitete i aktivnosti koje knjižnica provodi. Svi programi provoditi će se u skladu s financijskim i prostornim mogućnostima Knjižnice, a u narednim razdobljima raditi će se na razvijanju i proširivanju već postojećih programa.

Narodna knjižnica i čitaonica Gunja

v.d.ravnateljica

Žana Kužet, mag.cult.i dipl.knjižničarka